Ва ўрочышчы Вялае, у аддаленым адасобленым кутку Налібоцкай пушчы, дзе ў незлічонай колькасці вадзіліся ласі, казулі, мядзведзі, ваўкі, рысі, граф Бенядыкт Тышкевіч вырашыў пабудаваць паляўнічую рэзідэнцыю. З часам у доміка з’явіўся другі паверх, непадалёк размясціліся гаспадарчыя пабудовы – паляўнічы маёнтак разрастаўся. Кожны год пад восень Бенядыкт прыязджаў у Вялае са сваёй рэзідэнцыі, маёнтка Чырвоны Двор, што знаходзіўся на тэрыторыі сучаснай Літвы, на вялікай чатырохконнай брычцы – “берліне” – у суправаджэнні шматлікіх падвод з чэляддзю, кухняй, сабакарняй.